ตลาดหุ้นกู้ปิดแล้ว‘ปตท.’ยืดระดมทุนหมื่นล้าน
สหรัฐจ้องเลิกคิวอี ทำตลาดเงินป่วน ตลาดหุ้นกู้ปิด เครือ PTT เลื่อนขาย ยันไม่กระทบสภาพคล่อง
29 ต.ค. 2565

สหรัฐจ้องเลิกคิวอี ทำตลาดเงินป่วน ตลาดหุ้นกู้ปิด เครือ PTT เลื่อนขาย ยันไม่กระทบสภาพคล่อง 
นายสุรงค์ บูลกุล ประธานเจ้าหน้าที่บริหารการเงินและบัญชี บริษัท ปตท. (PTT) เปิดเผยว่า ผลจากการที่ธนาคารกลางสหรัฐ (เฟด) ออกมาประกาศว่าจะชะลอการใช้มาตรการกระตุ้นเศรษฐกิจเชิงปริมาณ หรือคิวอี ได้ส่งผลกระทบต่อตลาดเงินให้เกิดภาวะปั่นป่วน ทำให้บริษัทต้องยืดเวลาในการเสนอขายหุ้นกู้วงเงิน 1 หมื่นล้านบาทออกไป และรอจนกว่าตลาดจะนิ่งแล้วค่อยกลับมาพิจารณาใหม่อีกครั้งว่าจะเสนอขายช่วงไหนอย่างไร
“ยอมรับว่าตอนนี้ตลาดเงินอยู่ในภาวะปิด ไม่เหมาะสมในการออกไประดมทุนหรือขายหุ้นกู้ จึงต้องตัดสินใจเลื่อนออกไปก่อน ซึ่งเดิมจะขายในช่วงเดือน มิ.ย.ที่ผ่านมา และบริษัทในเครือก็ต้องเลื่อนขายด้วย” นายสุรงค์ กล่าว
อย่างไรก็ตาม ผลของการเลื่อนขายหุ้นกู้จะไม่กระทบต่อสภาพคล่องและสภาพทุนหมุนเวียนของบริษัท เพราะมีกระแสเงินสดรองรับมากพออยู่แล้วจากการดำเนินงานจากธุรกิจก๊าซธรรมชาติที่มีความสม่ำเสมอ ขณะเดียวกันบริษัทอาจต้องปรับลดเงินลงทุนตามแผน 5 ปีลงมาบ้าง เพราะว่ามีโครงการลงทุนบางโครงการที่ไม่เป็นไปตามแผนที่วางไว้ 
น.ส.เพ็ญจันทร์ จริเกษม รองกรรมการผู้จัดการใหญ่ กลุ่มการเงินและการบัญชี บริษัท ปตท. สำรวจและผลิตปิโตรเลียม (PTTEP) กล่าวว่า ยอมรับว่าตอนนี้ตลาดเงินผันผวนมาก ส่งผลให้ตลาดหุ้นกู้ปิดลงด้วย เพราะนักลงทุนไม่มั่นใจในการลงทุน 
“ก่อนหน้าที่เฟดจะส่งสัญญาณเรื่องคิวอี บริษัทได้ออกไปโรดโชว์เพื่อสำรวจตลาด ซึ่งได้รับการตอบรับที่ดี แต่เมื่อภาวะตลาดขณะนี้ไม่เอื้อก็ยังไม่ออก และที่ผ่านมาบริษัทก็ได้เพิ่มทุนและประสบความสำเร็จในการยืดหนี้กับสถาบันการเงินเจ้าหนี้ทั้งหมดตั้งแต่เดือน เม.ย. โดยยืดระยะเวลาการชำระออกไปอีก 2 ปี จากเดิมที่จะมีกำหนดชำระในปี 2558 รวมถึงได้อัตราดอกเบี้ยคงที่ไว้ทั้งหมด แต่ปีนี้ PTTEP มีแผนจะออกหุ้นกู้ประมาณ 3 หมื่นล้านบาท” น.ส.เพ็ญจันทร์ กล่าว
นางนิธิมา เทพวนังกูร รองกรรมการผู้จัดการใหญ่ ด้านการเงินและบัญชี บริษัท ไทยออยล์ กล่าวว่า บริษัทไม่ได้รับผลกระทบจากความผันผวนของตลาดการเงิน เนื่องจากบริษัทได้ออกไปแล้วตั้งแต่ต้นปี 1,000 ล้านเหรียญสหรัฐ หลังจากนี้บริษัทจะนำเงินก้อนนี้ไปบริหารต้นทุนทางการเงินให้มีประสิทธิภาพเท่านั้น